Kue sapik

Kue Sapik adolah sabuah makanan tradisional babantuak kue kariang nan caro mambueknyo disapik dalam sabuah cetakan sapik. Makanan ko tabuek dari tapuang bareh, talua, gulo pasia, santan, jo bubuak kulik kayu manih. Ado juo nan tabuek dari tapuang bareh itam, sainggo rononyo coklat kaitaman. Sasudah dipanggang dalam cetakan, kue lansuang dilipek sabalun inyo kariang. 

Kue ko biaso disuguahkan satiok hari gadang sarupo hari rayo Idul Fitri jo Idul Adha. Kue sapik dek urang Minang alah manjadi makanan wajib nan musti ado satiok hari rayo. Salain di Sumatera Barat, kue sarupo ko ado pulo di daerah lain. Kue ko biaso ditamukan di Indonesia, Singapura, Malaysia, jo Brunei.

Namo, bantuak, jo variasi 
Namonyo diambiak dari caro mambueknyo dimano adonan ka disapik di antaro duo bilah logam cetakan, nan babantuak pangapik. Panamoan kue ko babeda di tiok daerah. Di daerah Jawa, kue sarupo ko biaso disabuik Kue Sepit jo Kue Semprong (aratinyo tabuang atau guluangan).  

Pabedaan antaro kue sapik jo kue semprong adolah dari bantuaknyo sajo. Kue semprong biasonyo babantuak guluangan, sadangkan bantuak kue sapik biasonyo segitigo nan dilipek. Kini lah ado variasi dari kue semprong. Kue semprong tradisional isinyo balubang, namun pado variasi baru diagiah tambahan isi sarupo cokelat atau keju. 

Nagara-nagara Malayu lainnyo sarupo Malaysia, Singapura, jo Brunei, biaso manyabuik kue ko Kuih Apit-Apit, Kuih Sepit, atau Kuih Kapit.

Caro mambuek

Bahan : 

 Talua 3 buah
 Gulo pasia 150 gram
 Santan 450 ml
 Margarin untuak lumuran
 Tapuang bareh 250 gram
 Garam sacukuiknyo
 Kayu manih sacukuiknyo

Caro mambuek 
1. Kocok talua sampai tacampua marato. Campuan gulo pasia, tapuang bareh, jo garam. Masuakan talua nan alah dikocok, dikacau sampai rato.

2. Agiah santan saketek-saketek, samantaro dikacau jo pangaduak kawek sampai adonannyo licin. Tambahan kayu manih, diaduak-aduak.

3. Angekan cetakan kue sapik nan alah dilumuri margarin. Tuang adonan kadalamnyo sajumlah 3 sdm.

4. Panggang sampai masak sambia sakali-sakali dibaliakan.

5. Sasudah dipanggang, adonan sagiro dilipek atau diguluang sabalun mangariang.

Rujuakan 

Makanan
Minangkabau